**Györtelek Község Önkormányzata Képviselő-testületének**

**15/2020. (VIII.19.) önkormányzati rendelete**

**az önkormányzat közművelődési feladatairól, a helyi közművelődési tevékenység**

**támogatásáról**

Györtelek Község Képviselő-testülete az *Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 7. pontjában meghatározott feladatkörében eljárva, a muzeális intézményekről, a nyilvános* könyvtári ellátásról és a közművelődésről szóló 1997. évi CXL. törvény 83/A.§ (1) bekezdésében kapott felhatalmazás alapján a következőket rendeli el:

1. **Általános rendelkezések**

1.§ A rendelet célja, hogy Györtelek község polgárainak érdekeit szem előtt tartva a helyi társadalom művelődési és kulturális értékeinek és szükségleteinek figyelembe vételével, *határozza meg* az önkormányzat közművelődési feladatait, az ellátandó közművelődési alapszolgáltatások körét, azok ellátásának módját és mértékét, valamint a finanszírozási alapelveket, annak érdekében, hogy jogszabályi keretet teremtsen a közösségi művelődéshez méltó környezet és infrastruktúra biztosításához, a helyi hagyományok ápolásához, a helyi közösségek, szerepének növeléséhez, a helyi értékek védelmének erősítéséhez.

*2.§ A rendelet hatálya kiterjed Győrtelek Község Önkormányzata közigazgatási területén a közösségi színtérre, működtetőire és alkalmazottaira, valamint a közművelődési tevékenység megvalósulásában résztvevőkre.*

1. **Az önkormányzat által biztosított közművelődési alapszolgáltatások**

3.§ (1) Az Önkormányzat a Kultv. 76. § (3) bekezdés a) pontjában szereplőművelődő közösségek létrejöttének elősegítését, működésük támogatását, fejlődésük segítését, a közművelődési tevékenységek és a művelődő közösségek számára helyszín biztosítása közművelődési alapszolgáltatást biztosítja a következők szerint:

*a) a rendszeres és alkalomszerű művelődési vagy közösségi tevékenység végzésnek helyszínét a Györtelek, Kossuth út 76.szám alatti Közösségi Színtérben;*

*b) a közösségi színtér díjmentes használatát (külön megállapodás alapján),*

*c) a művelődő közösségek számára bemutatkozási lehetőségeket teremt a községi rendezvényeken, valamint partnertelepülések programjain;*

*d) fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslat,*

*4.§ A 3.§-ban meghatározott közművelődési alapszolgáltatások megszervezésén túl az önkormányzat az alábbi közművelődési szolgáltatásokat támogatja:*

*a) a kulturális és a művészeti területen jelentkező civil kezdeményezéseket, új művészeti értékek létrehozását és bemutatását,*

*b) az értéktári ismeretek közkinccsé tételét a polgárok számára, a helyi alkotók, művészek tevékenységét, a lokálpatrióta és turisztikai szemlélet erősítését célzó együttműködések ösztönzését, erősítve ezzel az identitástudatot, a településhez való kötődést,*

*c) helyi kulturális értékekre alapuló fesztiválokat, eseményeket,*

*d) a település környezeti, szellemi, művészeti értékeinek, hagyományainak feltárását, megismertetését, a helyi művelődési szokások gondozását, gazdagítását,*

*e) a környezetkultúra javítását, a településesztétikai kultúra fejlesztését,*

*f) az ismeretszerző tevékenységeket.*

***5.§*** *A megfelelő tájékoztatás biztosítása érdekében az önkormányzat gondoskodik arról, hogy a kulturális programok megjelenjenek az önkormányzat honlapján, valamint a közös önkormányzati hivatal kirendeltségének hirdetőtábláján;*

***6. §*** *Az Önkormányzat a közművelődési alapszolgáltatás megszervezéséhez készített szolgáltatási tervet a tárgyév március 1-jéig fogadja el.* Az éves munkaterv mellékletét képezi a szolgáltatási terv.

1. **Az önkormányzat közművelődési alapszolgáltatásának ellátási módja, formája**

7. § Az önkormányzat kötelező közművelődési feladatait a 4752 Győrtelek, Kossuth út 76. szám alatti Közösségi Színtér működtetésével látja el.

***8.§*** *Az önkormányzat a 3. § és 4. §-ban meghatározott közművelődési feladatai ellátására* közművelődési megállapodást köthet a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény /Kultv./ 79. §-ában meghatározott követelményeknek megfelelő jogi vagy természetes személlyel. A közművelődési megállapodásnak tartalmaznia kell a törvény 79.§ (2) – (4) bekezdéseiben előírt kötelezettségeket.

1. **A *közművelődési* tevékenység finanszírozása**

**9.§** (1) Az önkormányzat a rendeletben megfogalmazott feladatait és a Közösségi Színtér működtetését saját költségvetéséből finanszírozza. Ennek forrása az önkormányzat saját bevétele, a központi költségvetésből származó normatív állami hozzájárulás, a központi költségvetési forrásból pályázati úton elnyerhető érdekeltségnövelő támogatás és az elkülönített állami pénzalapokból, valamint egyéb támogatóktól pályázati úton elnyerhető támogatások.

(2) Az önkormányzat a központi költségvetési forrásból a közművelődési alapszolgáltatások támogatására biztosítandó pályázatok elnyeréséhez adható önrészt a mindenkori éves költségvetési rendeletben biztosítja.

*(3) A települési önkormányzat a közművelődési rendeletében rögzített feladatai vagy egyéb feladatok ellátására pénzügyi támogatásban részesítheti a közművelődési célú tevékenységet folytatókat.*

**5.Záró rendelkezések**

**10.§** A rendelet a kihirdetését követő 12. napon lép hatályba.

**11.§** A rendelet hatályba lépésével egyidejűleg hatályát veszti a **helyi közművelődési feladatok ellátásáról szóló 7/2016 (IV.27.) önkormányzati rendelet.**

Györtelek, 2020. augusztus 17.

Halmi József Dr. Sipos Éva

polgármester jegyző

**INDOKOLÁS**

**Az önkormányzat közművelődési feladatairól, a helyi közművelődési tevékenység támogatásáról szóló helyi rendelethez**

**Általános indokolás**

A Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 7. pontja az önkormányzatok kötelező közszolgáltatási feladataként határozza meg a Kulturális szolgáltatást, különösen a nyilvános könyvtári ellátás biztosítását; filmszínház, előadó-művészeti szervezet támogatását, a kulturális örökség helyi védelmét; a helyi közművelődési tevékenység támogatását. A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény tételesen meghatározza, hogy a különböző lakosságszámú önkormányzatok mely közművelődési feladat ellátására kötelesek. e törvény 83/A.§ (1) bekezdése felhatalmazza az önkormányzatokat arra, hogy rendeletben határozzák meg az ellátandó közművelődési alapszolgáltatások körét, valamint feladatellátásának formáját, módját és mértékét. alapján. A Javaslat e törvényi kötelezettségnek tesz eleget.

A Kormány a 40/2020. (III.11.) Korm. rendelettel Magyarország területére veszélyhelyzetet hirdetett. Ennek nyomán alkalmazandó a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, mely szerint ebben a helyzetben a képviselő-testületet megillető feladat- és hatásköröket a polgármester gyakorolja. Ennek alapján alkotja meg a polgármester a rendeletet.

**Részletes indokolás**

1.§-hoz: A Javaslat meghatározza a rendelet célját.

2.§-hoz:A Javaslat meghatározza a rendelet személyi és szervi hatályát.

3-4.§-hoz: A Javaslat meghatározza az önkormányzat közművelődési feladatait, méghozzá úgy, hogy külön tételesen nevesíti azokat a feladatokat, amelyeket kötelezően ellátandó alapfeladatának tekint, továbbá meghatározza azokat a közművelődési tevékenységeket, amelyeket támogat.

5-6.§-hoz: A Javaslat előírja határidő meghatározásával, hogy a közösségi színtér köteles a fenntartó képviselő-testületet tájékoztatni a tevékenységéről, továbbá éves szolgáltatási tervet fogad el. A munkatervet részeként az adott évre tervezett rendezvényeket, programokat tartalmazó szolgáltatási tervet készíteni kötelező, melynek elfogadásáról a képviselő-testület dönt. Ezen túlmenőena a Javaslat az önkormányzat feladataként meghatározza a tájékoztatás módját is.

7-8.§-hoz: A Javaslat rögzíti, hogy az önkormányzat a közművelődési feladatainak ellátására közösségi színteret működtet. A Javaslat deklarálja, hogy elősegíti és igényli a civil közreműködést a közművelődési feladatokat ellátásában. Ilyen esetekre lehetővé teszi közművelődési megállapodás megkötését.

9.§-hoz: A közművelődési feladatok finanszírozási kérdéseit rendezi. Meghatározza a pénzügyi források lehetséges módjait, és rögzíti, hogy a közművelődésre fordítható összegeket a mindenkori költségvetésben határozza meg az önkormányzat.

10-11.§-hoz: Hatályba léptető és hatályon kívül helyező rendelkezést tartalmaz.

Györtelek, 2020. május 12.

**ELŐZETES HATÁSVIZSGÁLAT**

**Az önkormányzat közművelődési feladatairól, a helyi közművelődési tevékenység támogatásáról szóló helyi rendelethez**

A jogalkotásról szóló 2010. évi CXXX törvény 17. §-a az alábbiak szerint rendelkezik:

17. § (1) A jogszabály előkészítője –a jogszabály feltételezett hatásaihoz igazodó részletességű előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a Kormány által előterjesztendő törvényjavaslat, illetve kormányrendelet esetén a Kormányt, önkormányzati rendelet esetén a helyi önkormányzat képviselő-testületét tájékoztatni kell. Miniszteri rendelet rendelkezhet úgy, hogy az általa meghatározott esetben a közjogi szervezetszabályozó eszköz előkészítője előzetes hatásvizsgálatot végez.

(2) A hatásvizsgálat során vizsgálni kell:

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogszabály elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket.”

Fentiek alapján a hatásvizsgálat eredménye az alábbiakban foglalható össze:

1. Társadalmi, gazdasági, költségvetési hatásvizsgálat: a Javaslat jogszabályi keretet teremt a közösségi művelődéshez méltó környezet és infrastruktúra biztosításához, a helyi hagyományok ápolásához, a helyi közösségek, szerepének növeléséhez, a helyi értékek védelmének erősítéséhez.

2.) Környezeti és egészségi következményeinek hatásvizsgálata: a Javaslat környezetkultúra támogatásával, a településesztétika fejlesztésével pozitív hatással lehet a környezetre.

3.) Adminisztratív terhek befolyásoló hatásainak vizsgálata: a Javaslat elfogadása a jelenlegi állapothoz képest adminisztrációs többletterhet nem jelent.

1. Jogszabály megalkotásának szükségességének, a jogalkotás elmaradásának várható következményeinek vizsgálata: a rendelet megalkotása törvényi kötelezettség, így annak elmaradása mulasztásos törvénysértést eredményez.
2. A jogszabály alkalmazásához szükséges személyi, szervezeti, tárgyi és pénzügyi feltétel: a személyi, szervezeti, tárgyi pénzügyi feltételek adottak.

Györtelek, 2020. május 12.